কোন সার্টিফিকেট ধরা হবে না? SIR-এর মধ্যেই বড় নির্দেশ কমিশনের

ওয়েবডেস্ক- ভোটমুখী রাজ্যগুলিতে এসআইআর-এর (SIR) খসড়া তালিকা (Draft List) প্রকাশিত হয়েছে। ২০২৫-এর ১৬ ডিসেম্বর বাংলায় খসড়া তালিকা প্রকাশিত হয়েছে। এবার রাজ্যে শুনানি(SIR Hearing) চলছে। এর পর আগামী ১৪ ফেব্রুয়ারি প্রকাশিত হবে চূড়ান্ত তালিকা।

তবে নির্বাচন কমিশন (Election Commission) স্পষ্ট করে উল্লেখ করেছে, কলকাতা হাইকোর্টের (High Court) নির্দেশে বাতিল হওয়া কোনও ওবিসি সার্টিফিকেট (OBC Certificate) এসআইআর-এর কাজে ব্যবহার করা যাবে না। হাইকোর্ট ২০১০ সালের পর থেকে ২০২৪ সালের মে মাস পর্যন্ত দেওয়া সমস্ত ওবিসি সার্টিফিকেট বাতিল করে। তার জেরেই কমিশনের এই সিদ্ধান্ত বলে জানা গেছে। রাজ্যের মুখ্য নির্বাচনী আধিকারিক দফতর সূত্রে খবর, ওই সব সার্টিফিকেট এসআইআর-এর কাজে ব্যবহার করা যাবে না। এই নির্দেশ জেলাশাসক তথা জেলা নির্বাচনী আধিকারিদের পাঠানো হয়েছে।

প্রসঙ্গত, ২০২৪ সালের ২২ মে কলকাতা হাই কোর্টের বিচারপতি তপোব্রত চক্রবর্তী এবং বিচারপতি রাজাশেখর মান্থার ডিভিশন বেঞ্চ ২০১০ সালের পরে দেওয়া সমস্ত ওবিসি শংসাপত্র বাতিল করে দেন। ২০১০ সালের আগে পর্যন্ত পশ্চিমবঙ্গে মোট ৬৬টি জনগোষ্ঠীকে ওবিসি বলে ধরা হত। ২০১০ সালে তৎকালীন বাম সরকারের আমলে আরও ৪২টি এবং ২০১২ সালে তৃণমূল সরকারের আমলে ৩৫টি জনগোষ্ঠীকে নতুন করে ‘ওবিসি’ বলে চিহ্নিত করা হয়।

আরও পড়ুন- বাংলার মন পেতে মরিয়া বিজেপি! বন্দে ভারত স্লিপার ট্রেন পাচ্ছে বাংলা

সেই সব ওবিসি শংসাপত্র বাতিল করে দেয় হাই কোর্ট। কমিশনের নির্দেশ শুধুমাত্র ২০১০ সালের আগে পর্যন্ত দেওয়া ওবিসি শংসাপত্রগুলি গ্রাহ্য করা হবে। শুনানি আগে শনিবার পৃথকভাবে তফশিলি জাতি (SC), তফশিলি জনজাতি (ST), অন্যান্য অনগ্রসর শ্রেণি (OBC) ও বার্থ সার্টিফিকেট জেলা প্রশাসনগুলির থেকে চেয়ে পাঠিয়েছিল কমিশন।